E 1139 e voe anvet Afonso da roue Portugal, gant e soudarded, da-heul e drec’h en Emgann Ourique war an Almoravided. Anavezet e voe an titl-se gant Rouantelezh Kastilha pevar bloaz war-lerc’h, dre feur-emglev Zamora (1143). Afonso I a gendalc’has da stourm a-enep an Almoravided. D’ar 14 a viz Here 1147 e voe kemeret kêr Lisbon gant e soudarded. Kêrioù all a voe kemeret ganto, evel Beja e 1162 pe Évora e 1165. E dibenn ren Afonso I, ne chome nemet Algarve etre daouarn ar vuzulmaned. Goude e varv, e 1185, e voe un tamm paouez gant ar Reconquista ; e 1249 e voe peuraloubet Algarve. Neuze e oa tizhet gant Portugal an harzoù a zo gantañ bremañ, ha chom a rejont stabil, dre vras, er c’hantvedoù war-lerc’h.